Tartus avatakse Eesti filmi teemaline seinamaaling
Esmaspäeval, 10. septembril kell 16 avatakse Tartus, Vallikraavi 6 Eesti filmi juubeliaasta raames seinamaaling, millel on kujutatud läbilõige erinevatele põlvkondadele tuttavatest filmitegelastest ja Eesti filmi ajaloos olulistest isikutest.
Maaling on Tartu Kõrgema Kunstikooli kingitus Eesti filmile ja Tartu linnale. Neist viimane omab TKK maalingute osakonna juhataja Heli Tuksami sõnul filmisajandis olulist rolli: „Tänu Tartu Ülikooli, Eesti Rahva Muuseumi jt olemasolule on eesti kultuurielu saanud Euroopaga ühte jalga käia, seda ka filmikunstis, nii selle tegemisel kui selle nautimisel. Tartu Kõrgem Kunstikool annab hea meelega oma panuse, et sajandisündmuse tähistamisele just Tartus oma märk jätta.”
Maalingu kavandi autorid on TKK maalingute osakonna tudeng Heiki Arge ja õppejõud Valentin Vaher. Töö teostavad maalingute osakonna II, III ja IV kursus Madis Liplapi ja Valentin Vaheri juhendamisel.
Maalingu valmimist toetavad OÜ Pimik, Eesti Film 100, Tartu linn, Akzo Nobel AS ja Cramo Eesti AS.